নিজস্ব প্রতিবেদন: রানিগঞ্জ-আসানসোল সংঘর্ষের ঘটনার পর প্রশাসনকে আরও তত্পর হতে নির্দেশ দিলেন মুখ্যমন্ত্রী মমতা বন্দ্যোপাধ্যায়। দিল্লি থেকে ফিরে এদিন নবান্নে উচ্চপর্যায়ের বৈঠক ডাকেন তিনি। মুখ্যসচিব, স্বরাষ্ট্র সচিব, ডিজি ও এডিজি আইন-শৃঙ্খলার সঙ্গে বৈঠকে একগুচ্ছ নির্দেশ দেন মমতা।  মুখ্যমন্ত্রী বলেন, ''বাংলাদেশ সীমান্তে নজরদারি বাড়াতে হবে। নজর রাখতে হবে বাংলা এবং পাশের রাজ্যগুলির সীমানায়। অনুমতি ছাড়া সভা করতে দেওয়া যাবে না। বাড়াতে হবে পুলিসের টহলদারি।'' মুখ্যমন্ত্রী আরও বলেন, ''রাজ্যে নম্বরবিহীন বাইক ঢুকছে। অস্থিরতা তৈরির চেষ্টা হচ্ছে।'' শনিবার হনুমান জয়ন্তী। ওই দিন শোভাযাত্রা করবে বিভিন্ন হিন্দুত্ববাদী সংগঠন। হনুমান পুজোয় অংশ নেবে তৃণমূল। মমতা বন্দ্যোপাধ্যায়ের নির্দেশ, ''প্রশাসনকে সতর্ক থাকতে হবে। পুলিসের অনুমতি নিতে হবে।'' গোয়েন্দাদের তত্পরতা আরও বাড়াতে হবে বলেও মনে করেন মুখ্যমন্ত্রী।